<classify> SERIKALI imezindua bima ya mazao ambayo inaanza na zao la pamba katika Mkoa wa Simiyu na kisha kusambaa katika maeneo mengine nchini.Aidha, serikali imesema inafanya mabadiliko makubwa katika sekta ya kilimo kiwe ni cha kisasa cha kumkomboa mkulima kwa kuboresha mambo mbalimbali yanayomlinda mkulima na mazao yake.Bima hiyo inayotolewa na Shirika la Bima la Taifa NIC ilizinduliwa jana katika Maonesho ya 27 ya Wakulima maarufu Nanenane yanayoendelea kitaifa kwenye Viwanja vya Nyakabindi wilayani Bariadi mkoani Simiyu.Akizungumza katika hafla ya uzinduzi wa bima hiyo, Mkurugenzi Mkuu wa NIC, Dk Elirehema Doriye alisema hii ni mara ya kwanza nchini kuwa na bima ya mazao.Kwa mara ya kwanza hapa nchini tunazindua bima ya mazao ambayo inamkinga mkulima dhidi ya changamoto mbalimbali katika kilimo, tunamuwekea kinga katika mazao yake, alisema Dk Doriye.Alisema mpango wa bima hiyo kwa sasa wanaanza katika zao la pamba, lakini baadaye itaingia katika mazao mengine kama vile kahawa, korosho na kisha mazao mengine ya kimkakati.Alisema manufaa ya bima hiyo ni kumkomboa mkulima kutoka kilimo kidogo kwenda kwenye kilimo cha kisasa ambacho ni cha tija na kwamba bima hiyo ni mali ya serikali kwa asilimia 100.Waziri wa Kilimo, Josephat Hasunga amesema kuna mabadiliko makubwa katika sekta hiyo ya kilimo kiwe cha kisasa, chenye faida na kumkomboa mkulima.Alisema serikali ilijipangia mwaka huu bima hiyo izinduliwe na wametimiza lengo hilo.Angalau katika miezi nane niliyofanya kazi katika wizara hii kuna kitu nimefanya, pia nimefurahishwa kwamba bima imezinduliwa hapa Simiyu na inaanza kufanya kazi hapa hapa, alisema Hasunga.Aidha, alisema lengo lake ni kwamba mwakani bima hiyo iwe imefikia zaidi ya mazao matano ambapo aliipongeza NIC kuanzisha bima hiyo. Hasunga alisema pia kuwa bima hiyo ina kipengele cha bima mseto ambayo itatoa katika majanga kama ukame, upepo, wadudu, magonjwa, moto, radi, barafu, masumbuko ya wanyama wakali na tetemeko la ardhi ambalo litasababisha athari kwa mazao na uzalishaji.Aidha, nyingine ni bima ya hali ya hewa ambayo inahusisha katika changamoto ya ukame na mvua zinazozidi. Alisema wanatarajia pia kuanzisha bima ya maeneo maalumu ambayo inahusisha upungufu wa mazao unaotokana na hali ya hewa.Kamishna Mkuu wa Bima nchini, Dk Musa Juma alizitaka kampuni nyingine za bima kuiga mfano huo kwa kuanzisha bima hiyo kwa lengo la kumsaidia mkulima kujikwamua na kilimo.Alisema NIC imeonesha nia ya kuunga mkono nia ya Rais John Magufuli katika kumsaidia mkulima alime kilimo cha tija na sio cha mazoea ambacho hakimletei manufaa mkulima.Nizitake pia kampuni za bima nazo ziige mfano wa NIC katika kutoa bima kwa wakulima, NIC imeonesha nia ya kuwasaidia wakulima na kuunga mkono nia ya Rais, alisema Dk Juma.Alisema sekta hiyo ya kilimo inakabiliwa na changamoto nyingi ambazo zinahitaji ufumbuzi na kwa kuanza serikali kupitia Wizara ya Kilimo na NIC wameanzisha bima hiyo.Mwenyekiti wa Tume ya Maendeleo ya Ushirika nchini, Dk Titus Kamani alisema serikali imeonesha mageuzi makubwa katika kilimo kwa kuanzisha bima hiyo.Kupitia bima hii changamoto mbalimbali za kilimo zitatatuliwa, tunashukuru kwa kuwakomboa wakulima na sisi tunahamasisha wakulima kupitia vyama vyao vya ushirika kutumia bima hii wakulima hawatakiwi kuwa masikini, alisema Dk Kamani.Katibu Mkuu wa Wizara ya Kilimo, Dk Mathew Mtigumwe aliwataka wakulima kulima kwa kufuata kanuni za kilimo na wizara hiyo itakuwa nao bega kwa bega.Mkuu wa Mkoa wa Simiyu, Anthony Mtaka alipongeza Wizara ya Kilimo na waziri wake kwa jitihada zake mpaka kupatikana bima hiyo, aliyosema mkoa huo utakuwa bega kwa bega kuhakikisha wakulima wananufaika.Nataka kuona katika Maonesho ya Nanenane mwakani tuje hapa na kitu kinaonekana, tuoneshe matokeo ni haya baada ya kuzindua bima mwaka jana, alisema Mtaka.Alisema mkoa huo una wakulima zaidi ya 300,000 ambao wanalima zaidi ya ekari 600,000 na zaidi ya asilimia 55 ya pamba nchini inalimwa katika mkoa huo.  <topic>: KITAIFA 